Propozície Braillovskej olympiády 2019
Organizátor: Únia nevidiacich a slabozrakých Slovenska, Sekulská 1, 842 50 Bratislava

1 Súťažiaci
Braillovskej Olympiády sa môže zúčastniť každý občan SR so zrakovým postihnutím bez ohľadu na vek, ktorý má schopnosť čítať Braillovo písmo hmatom a písať na mechanickom písacom stroji pre nevidiacich.

2 Súťažné disciplíny
a)	Čítanie Braillovho písma
b)	Písanie Braillovho písma na mechanickom písacom stroji pre nevidiacich
c)	Korektúra Braillovského textu
d)	Lekáreň

2.1 Čítanie Braillovho písma
a)	V čítaní Braillovho písma sa súťaží v dvoch kategóriách:
•	v I. kategórií súťažia ľudia so zrakovým postihnutím, ktorí sa Braillovo písmo naučili na I. stupni základnej školy;
•	 v II. kategórií tí, ktorí sa ho naučili na II. stupni základnej školy, individuálne, v kurzoch alebo v RSZP.
b)	Každý súťažiaci číta súťažný text po dobu dvoch minút. Výsledkom je počet správne prečítaných slov.
c)	Súťažný text je vytlačený obojstranne na tzv. klasickom formáte braillovského papiera 25x30 cm. Za obrátenie listu po dočítaní prvej strany súťažného textu sa súťažiacemu prirátava k celkovému výsledku jedno slovo.
d)	Za prečítané slová sa považujú aj predložky a spojky. V záujme čistoty čítania sa za prečítané slová nepovažujú interpunkčné znamienka, znaky veľkých písmen, medzery a pod.
e)	Pri nesprávne prečítanom slove sa súťažiacemu toto slovo nezapočítava do celkového výsledku a navyše sa mu odpočítava ďalšie prečítané slovo. Chybou ostáva, aj keď si súťažiaci nesprávne prečítané slovo opraví, opravené slovo je použité k odpočtu. Pri vynechaní riadku sa slová v ňom obsiahnuté súťažiacemu nezapočítavajú do celkového výsledku a navyše sa mu odpočítavajú ďalšie tri prečítané slová.
f)	Každý súťažiaci číta nepoužitý výtlačok súťažného textu. Súťažiaci je pred súťažným výkonom usadený za stôl, na ktorom má pripravený súťažný text, prsty položí na prvé slovo textu. Keď súťažiaci oznámi, že je pripravený, je odštartovaný a spúšťa sa časomiera.
g)	Čas merajú minimálne dvaja členovia poroty. Ďalší minimálne dvaja členovia poroty zaznamenávajú chyby súťažiaceho na kópii súťažného textu. Porota musí mať na záznam chýb pre každého súťažiaceho a porotcu samostatnú kópiu súťažného textu v čiernotlači. Komisia podľa kontrolnej kópie textu, na ktorej sú na každom riadku priebežné súčty slov, spočíta počet prečítaných slov, odráta penalizáciu, tzn. nesprávne prečítané alebo vynechané slová. Všetky údaje zaznamená do Zápisu výsledkov, z ktorého po ukončení súťaže vypracuje a podpisuje výsledkovú listinu.
h)	Hranica medzi správne a chybne prečítaným slovom je veľmi tenká. Ide napr. o spoluhlásku vyslovenú ako keby s dĺžňom, nežiaduce zvuky a povzdychy. Také to hraničné chyby porotcovia často vnímajú subjektívne, preto sa zvyčajne dopracujú k rôznym výsledným počtom chýb. V takom prípade sa ich výsledky spriemerujú matematickým priemerom. Zvukové záznamy súťažných výkonov sa nevyhotovujú, ich posudzovanie by nebolo z časových dôvodov možné. 

2.2 Písanie Braillovho písma na mechanickom písacom stroji 
a)	V písaní Braillovho písma súťaž prebieha bez rozdielu kategórií.
b)	Každý súťažiaci píše diktovaný text maximálne po dobu troch minút. Pokiaľ súťažiaci napíše súťažný text v kratšom čase, je jeho výkon ukončený a jeho čas zaznamenaný. V tomto prípade súťažiaci v súťažnom výkone  nepokračuje, nakoľko založenie nového papiera by výrazne mohlo znehodnotiť jeho výkon.
c)	Výsledkom je počet správne napísaných úderov za 1 minútu. Dosiahnutý čas sa vydelí počtom správnych úderov.
d)	Za každý nesprávny, chýbajúci alebo nadbytočný úder sa súťažiacemu odpočítava z celkového výsledku 5 ďalších úderov. 
e)	Súťažný zápis je vykonávaný na tzv. formát A4 braillovského papiera, čomu je prispôsobené aj formátovanie diktovaného textu. Diktujúci oznamuje súťažiacemu koniec riadku a interpunkčné znamienka.
f)	Súťažiaci na základe vlastnej voľby môže písať na obojručnom alebo pravoručnom mechanickom písacom stroji. Organizátor každého kola súťaže je povinný zabezpečiť obidva typy strojov v dobrom technickom stave pre formát papiera A4. Pokiaľ sa súťažiaci rozhodne, môže súťažiť so strojom, ktorý si sám prinesie a ktorý musí spĺňať podmienku predpísaného formátu papiera. S touto možnosťou a podmienkou musí byť vopred oboznámený.
g)	Pred súťažným výkonom je súťažiaci usadený za stôl a nanečisto si môže vyskúšať stroj maximálne po dobu jednej minúty. Následne si vkladá do stroja nový čistý papier, na prvý riadok napíše svoje meno a priezvisko. Pokiaľ má súťažiaci so založením papiera problém, môže o založenie papiera požiadať rozhodcu. Keď súťažiaci oznámi, že je pripravený, je odštartovaný a spúšťa sa časomiera.
h)	Súťažiaci je pred súťažným výkonom oboznámený s diktátom, čo sa môže vykonať aj predčítaním všetkým súťažiacim ešte pred začatím súťaže. Diktujúci člen komisie koordinuje tempo diktátu so súťažiacim. Pri diktáte mu oznamuje aj koniec riadku a interpunkčné znamienka. Súťažiaci môže pred vlastným súťažným výkonom požiadať o skúšobný diktát v rozsahu jednej minúty, z dôvodu nastavenia optimálneho tempa diktátu. Pre skúšobný diktát nemôže byť použitý súťažný text. 
i)	Čas merajú minimálne dvaja členovia poroty. Presnosť zápisu hodnotí člen poroty, ktorý dobre ovláda Braillovo písmo. Komisia podľa kontrolnej kópie textu, na ktorej sú na každom riadku priebežné súčty úderov, spočíta počet napísaných úderov, odráta penalizáciu a vyráta počet úderov za minútu. Všetky údaje zaznamená do Zápisu výsledkov, z ktorého po ukončení súťaže vypracuje a podpisuje výsledkovú listinu.

2.3. korektúra Braillovského textu
a)	Súťaž je kombináciou čítania a písania Braillovho písma a znalostí slovenskej gramatiky. Súťaž prebieha bez rozdielu kategórií.
b)	Úlohou súťažiaceho je nájsť a zaznamenať chyby v súťažnom texte v čo najkratšom čase.
c)	Súťažný text má rozsah 6 až 8 braillovských riadkov a obsahuje minimálne 3 chyby, presný počet chýb však súťažiacemu nie je vopred známy.
d)	Primárnym hodnotením je správne alebo čo najlepšie vyriešenie úlohy, sekundárnym dosiahnutý čas. Najvyššie sú hodnotení súťažiaci, ktorí nájdu a zaznamenajú všetky chyby, nasledujú súťažiaci podľa počtu chýb. Pri rovnakom počte chýb rozhodujú dosiahnuté časy. 
e)	Časový limit pre súťažný výkon je 5 minút. Súťažiaci môže svoj výkon ukončiť pred časovým limitom oznamom „hotovo“. 
f)	Každý súťažiaci začína s bonifikáciou 10 bodov. Z tejto sa mu za každú neobjavenú alebo vytvorenú chybu strháva 1 bod. Dôvodom je, aby najlepšie bodové hodnotenia neboli v mínusových číslach. 
g)	Súťažiaci chyby zapisuje na mechanickom písacom stroji. Každú chybu zapisuje na samostatný riadok tak, že zapíše celé slovo s príslušnou chybou. Chybami sú:
•	chybný znak,
•	chýbajúci znak,
•	nadbytočný znak,
•	interpunkčné znamienko chýbajúce za slovom,
•	interpunkčné znamienko chybne alebo nesprávne umiestnené za slovom,
•	chýbajúci znak veľkého písmena pred slovom,
•	znak veľkého písmena nesprávne umiestnený pred slovom,
•	gramatická, resp. pravopisná chyba.
Chybou je aj označenie správneho textu ako chybného, ide o chyb vytvorenú súťažiacim.
Text nemôže obsahovať chybu, ktorú by korektor v praxi musel konzultovať s autorom textu, napr. nesprávna štylizácia alebo chýbajúce slovo.
h)	Každý súťažiaci koriguje nepoužitý výtlačok súťažného textu. 
i)	Pre zápis chýb na mechanickom písacom stroji platia zásady uvedené v kapitole 2.2. body e, f, a g).
j)	V tejto disciplíne môže súťažiť aj viac súťažiacich súčasne. Limitmi počtu spoločného súťaženia sú počty strojov, ktoré sú k dispozícii, dostatočný priestor pre každého súťažiaceho a schopnosť poroty spoľahlivo odmerať čas každému súťažiacemu. 
k)	Pokiaľ sa preukáže, že súťažiaci, ktorý už odsúťažil, oznamuje riešenia úloh súťažiacemu, ktorý má súťažný výkon pred sebou, bude v danej súťažnej disciplíne diskvalifikovaný.

2.4. Lekáreň
a)	Súťaž je kombináciou čítania a písania Braillovho písma a manuálnej zručnosti. Súťaž prebieha bez rozdielu kategórií.
b)	Súťažiaci dostane balíček s kartičkami s názvami liekov v Braillovom písme a zoznam liekov tiež v Braillovom písme. 
c)	Zoznam obsahuje 6 liekov. Rovnaký je aj počet kartičiek. Úlohou súťažiaceho je nájsť a zapísať názvy liekov, ktoré sa nachádzajú v zozname aj v balíčku, ostatné ignoruje. 
d)	Primárnym hodnotením je správne alebo čo najlepšie vyriešenie úlohy, sekundárnym dosiahnutý čas. Najvyššie sú hodnotení súťažiaci, ktorí nájdu a zaznamenajú všetky zhodné lieky na kartičkách a v zozname. nasledujú súťažiaci podľa počtu chýb. Pri rovnakom počte chýb rozhodujú dosiahnuté časy.
e)	Časový limit pre súťažný výkon je 5 minút. Súťažiaci môže svoj výkon ukončiť pred časovým limitom oznamom „hotovo“. 
f)	Každý súťažiaci získava bod za každý správne zapísaný liek.
g)	 Súťažiaci názvy liekov zapisuje na mechanickom písacom stroji. Každý liek zapisuje na samostatný riadok.
h)	Každý súťažiaci koriguje nepoužitý výtlačok súťažného textu i kartičiek.
i)	Pre zápis liekov na mechanickom písacom stroji platia zásady uvedené v kapitole 2.2. bod e, f, g).
j)	V tejto disciplíne môže súťažiť aj viac súťažiacich súčasne. Limitmi počtu spoločného súťaženia sú počty strojov, ktoré sú k dispozícii, dostatočný priestor pre každého súťažiaceho a schopnosť poroty spoľahlivo odmerať čas každému súťažiacemu. 
k)	Pokiaľ sa preukáže, že súťažiaci, ktorý už odsúťažil, oznamuje riešenia úloh súťažiacemu, ktorý má súťažný výkon pred sebou, bude v danej súťažnej disciplíne diskvalifikovaný.

3 Hodnotiaca komisia
Priebeh súťažných disciplín riadi 3 až 5-členná hodnotiaca komisia menovaná organizátorom. Komisia si zo svojho stredu volí predsedu. Minimálne 1 člen komisie musí aktívne ovládať Braillovo písmo. Predseda komisie spolupracuje a spolurozhoduje s koordinátorom súťaže. 

4 Organizačné zabezpečenie
Braillovská olympiáda prebieha dvojkolovo – 4 kvalifikačné kolá a celoštátne finále.

4.1 Kvalifikačné kolá
a)	Kvalifikačné kolá sa uskutočnia v priebehu mesiacov máj a jún v Košiciach, Banskej Bystrici, Martine a Trnave.
b)	Na organizácii kvalifikačných kôl sa podieľajú všetky krajské rady, krajské strediská a Úrad ÚNSS.
c)	Organizáciu jednotlivých kvalifikačných kôl zabezpečujú ich koordinátori a hlavný koordinátor Braillovskej olympiády, ktorých vymenúva riaditeľka ÚNSS.
d)	Každý súťažiaci sa môže zúčastniť jedného kvalifikačného kola podľa vlastnej voľby. Táto zásada platí aj pri výbere disciplín, v ktorých bude súťažiť.
e)	Informácie o termínoch a miestach konania kvalifikačných kôl spolu s prihláškami zverejní ÚNSS pri vyhlásení Braillovskej olympiády. ÚNSS vyhlási olympiádu v časopisoch pre NS, na svojej webovej a facebookovej stránke.
f)	Záujemca sa prihlasuje na kvalifikačné kolo prostredníctvom on-line formulára. Hlavný koordinátor zabezpečuje evidenciu prihlášok, ich kópie priebežne zasiela krajským koordinátorom Braillovskej olympiády.
g)	Na začiatku každého kvalifikačného kola musia byť súťažiaci oboznámení s propozíciami a organizačnými pokynmi.
h)	Z kvalifikačného kola olympiády vypracuje jeho koordinátor správu, ktorú s výsledkovou listinou zašle najneskôr do 7 dní po konaní kola hlavnému koordinátorovi Braillovskej olympiády. 
i)	Do celoštátneho finále postupuje 6 najúspešnejších súťažiacich v každej disciplíne celkovom poradí bez ohľadu na umiestnenie v kvalifikačnom kole. Organizátor finále má právo prizvať ďalších účastníkov kvalifikačných kôl s najlepšími výsledkami vrátane účastníkov finále kvalifikovaných v iných disciplínach.
j)	Z kapacitných dôvodov je horný limit počtu účastníkov kvalifikačného kola stanovený na 12. 

4.2	Celoštátne finále
a)	Organizátorom celoštátneho finále súťaže je Úrad ÚNSS.
b)	Pozývanie účastníkov finále zabezpečuje jeho organizátor. Pozvánky so žiadosťou potvrdenia účasti budú účastníkom zaslané minimálne 21 dní pred jeho konaním.